P. Hrušovský, predseda NR SR: (2005-12-13):
Otváram rozpravu. Konštatujem, že do rozpravy som nedostal žiadne písomné prihlášky. Ústne dávam možnosť prihlásiť sa do rozpravy. Hlási sa jeden, pán poslanec Hopta. Končím možnosť ďalších prihlášok do rozpravy. Nech sa páči, pán poslanec. I. Hopta, poslanec: Vážený pán predseda, vážený pán minister, vážené dámy, vážení páni, dovoľte mi povedať niekoľko slov k predkladanému zákonu o samospráve vyšších územných celkov. Predovšetkým chcel by som zaujať stanovisko, a to k tomuto bodu, kde sa hovorí o ustanovení limitu odmien, ktoré možno v kalendárnom roku udeliť poslancovi zastupiteľstva, ktorý nie je dlhodobo uvoľnený pre výkon funkcie, ako aj členovi komisie zastupiteľstva samosprávneho kraja, ktorý nie je poslancom samosprávneho kraja, a to uplatnením tzv. valorizačného mechanizmu v nadväznosti na minimálnu mesačnú mzdu. Chcem oceniť skutočnosť, že vláda Slovenskej republiky, resp. minister vnútra Slovenskej republiky prišli s touto iniciatívou, pretože je naozaj dobré, aby sme mali určitý limit, určitý strop na vyplácanie odmien poslancom samosprávnych krajov, resp. členom komisií. Trošku ma zaráža však stanovený limit. Treba povedať, že žijeme v Slovenskej republike, na území Slovenska a som pevne presvedčený, že prakticky všetky samosprávne kraje využijú možnosť podľa možností udeliť vrchnú hranicu limitu. Tu som trošku pri probléme, ak zoberieme v súčasnosti, že je minimálna mzda 6 800 korún, ku koncu volebného obdobia môže byť 8 500 smelo, ak zoberieme 20-násobok minimálnej mzdy, je to 170 000 korún, zastupiteľstvá sa konajú šesťkrát do roka, a to vychádza zhruba 27 000 korún na jedno zastupiteľstvo. Uvedomujem si, že nie všetko je len o tom, že poslanec sa zúčastňuje zastupiteľstva, lebo má aj iné pracovné povinnosti, ale predsa som osobne presvedčený, že ten limit je trošku privysoký. Ja by som sa osobne prihováral za limit, ktorý by bol limitovaný výškou minimálnej mzdy v národnom hospodárstve mesačne. Podobne sa to týka aj kandidátov alebo resp. členov komisií. Ja som pracoval v zastupiteľstve a musím povedať, že členovia komisií mali zhruba 800 až 900 korún odmenu mesačne, to vychádzalo okolo 10 000 korún ročne. Tento limit im teraz umožňuje, vážené dámy, vážení páni, stanoviť limit 10-násobok minimálnej mzdy čiže 68 000, pri vyššej minimálnej mzde to môže byť pokojne až 80 000 korún ročne. Čiže osobne si myslím, že členstvo v nejakej komisii krajského zastupiteľstva by sme nemali povýšiť prakticky na to, koľko dostanú občania, ktorí pracujú celý mesiac. Je to pre mňa svojím spôsobom neprípustné alebo myslím si, že zo sociálneho hľadiska ak zoberieme, že občan musí za celý mesiac odpracovať za minimálnu mzdu 8,5 hodiny denne a takú istú čiastku prakticky dostane člen komisie, ktorá sa zíde šesťkrát do roka, nech má ďalších iných 6 zasadnutí, tak si myslím, že je to trošku prehnaná čiastka a mala by byť podľa môjho názoru oveľa, oveľa nižšia. Preto podávam procedurálny návrh vrátiť tento zákon vláde Slovenskej republiky na dopracovanie. Keď sme už pri tomto zákone, ja si myslím, že Ministerstvo vnútra Slovenskej republiky podobne by malo stanoviť limity aj pre mestské a obecné zastupiteľstvá, pretože aj tam je to honorované tak, že kto s kým sa dohodne alebo kto ako si odhlasuje. Čiže mali by sme aj v tejto oblasti stanoviť limity. Ďakujem veľmi pekne za pozornosť.